《新秋雨后夜坐》
明代·居节

山萤一点拂衣流，茉莉花开香暗浮。
河汉影斜初过雨，井桐凉堕已迎秋。
玉笙小院当年月，纨扇长门昨夜愁。
惆怅瑶芳易凋谢，美人何处独登楼。

作者简介：明苏州府吴县人，字士贞，号商谷。师文徵明，善书画。工诗。家本业织，籍隶织局。织监孙隆召之见，不往。隆怒，诬以欠官帑，拘系，破其家。乃僦居于半塘，吟咏自如。或绝粮，则晨起画疏松远岫一幅，令僮子易米以炊。后终穷死。有《牧逐集》。